Súradnice: 37°20′05″S 122°00′32″Z﻿ / ﻿37,334722°S 122,008889°Z﻿ / 37.334722; -122.008889

Apple Park z pohľadu dronu, 2022
Divadlo Steva Jobsa (*Steve Jobs Theater*) v Apple Parku
**Apple Park** (alebo tiež **Apple Campus 2** či **One Apple Park Way**) je sídlo spoločnosti Apple Inc. ktoré sa nachádza v Cupertine v Kalifornii v Spojených štátoch. Pre zamestnancov bol otvorený v apríli 2017, ešte počas výstavby, a nahradil pôvodné sídlo Apple Campus otvorené v roku 1993. Leží 1,9 km východne od pôvodného areálu Apple Campus. Apple sídli v Cupertine od roku 1977, preto sa spoločnosť rozhodla stavať v tejto oblasti, a nie presťahovať sa do lacnejšej a vzdialenejšej lokality.

Vďaka mierke hlavnej budovy a kruhovému pôdorysu, ktorého autorom je britský architekt Norman Foster, si stavba v médiách vyslúžila prezývku „vesmírna loď". Rozprestiera sa na predmestskom pozemku s celkovou rozlohou 1,46 km² (360 akrov), pričom v jednej centrálnej štvorpodlažnej kruhovej budove s rozlohou približne 0,26 km² (64 akrov) pracuje viac ako 12 000 zamestnancov. Hodnota pozemku sa odhaduje na 160 miliónov dolárov. V roku 2011 bol rozpočet na Apple Campus 2 nižší ako 3 miliardy dolárov, ale v roku 2013 sa celkové náklady odhadovali na sumu bližšiu k 5 miliardám. Spoluzakladateľ spoločnosti Apple Steve Jobs chcel, aby areál nevyzeral ako biznis park, ale skôr ako prírodné útočisko. Osemdesiat percent areálu tvoria zelené plochy vysadené stromami a rastlinami odolnými voči suchu, ktoré sú pôvodné pre oblasť Cupertina, a na centrálnom nádvorí hlavnej budovy sa nachádza umelé jazierko.

Steve Jobs v júni 2011 pri svojom poslednom verejnom vystúpení pred smrťou povedal:

> Má nádherné nádvorie uprostred a mnoho ďalšieho. Je to kruh, takže je zakrivený po celom obvode. Nie je to najlacnejší spôsob, ako niečo postaviť. Každé sklo v hlavnej budove bude zakrivené. Máme šancu postaviť najlepšiu kancelársku budovu na svete. Naozaj si myslím, že študenti architektúry sa sem prídu pozrieť.
> 
> 

Zaujímavosťou je, že ide o jednu z energeticky najefektívnejších budov na svete, pričom hlavná budova, Divadlo Steva Jobsa (*Steve Jobs Theater*) a fitnescentrum majú certifikát LEED Platinum. V tlačovej správe z apríla 2018 spoločnosť Apple oznámila, že prešla na napájanie výlučne z obnoviteľných zdrojov energie. Solárne panely nainštalované na streche areálu dokážu vygenerovať 17 megawattov energie, čo postačuje na 75 % energie počas dennej špičky a je to jedna z najväčších solárnych striech na svete. Ďalšie 4 megawatty sa vyrábajú na mieste pomocou palivových článkov Bloom Energy Server, ktoré sú poháňané biopalivom alebo zemným plynom. Medzi vnútornou a vonkajšou časťou budovy voľne prúdi vzduch, čím sa zabezpečuje prirodzená ventilácia a odpadá potreba vykurovacích, vetracích a klimatizačných systémov počas deviatich mesiacov v roku.

Referencie
----------

1. ↑  REISINGER, Don. *Apple Campus 2 Looking Good in New Drone Flyover* [online]. fortune.com, 2016-05-31, [cit. 2023-06-10]. Dostupné online. Archivované 2016-07-10 z originálu.
2. ↑   *New Apple Headquarters - The Best Office Building in the World? - Office Design News* [online]. businessinteriors.co.uk, 2013-12-13, [cit. 2023-06-10]. Dostupné online. Archivované 2019-05-25 z originálu.
3. ↑  MOORE, Amy. *Complete guide to Apple Park, Apple's new 'spaceship' campus* [online]. macworld.co.uk, | 04 May 17, [cit. 2023-06-10]. Dostupné online. Archivované 2017-05-07 z originálu.
4. ↑  Kyle VanHemert. *Look Inside Apple's Spaceship Headquarters With 24 All-New Renderings* [online]. wired.com, 2013-11-11, [cit. 2023-06-10]. Dostupné online. Archivované 2017-03-21 z originálu.
5. 1 2   *A look at Apple’s insanely ambitious tree-planting plans for its new spaceship campus* [online]. venturebeat.com, 2016-06-04, [cit. 2023-06-10]. Dostupné online. Archivované 2017-08-19 z originálu.
6. 1 2  BURROWS, Peter. *Technology* [online]. businessweek.com, [cit. 2023-06-10]. Dostupné online. Archivované 2013-05-29 z originálu.
7. ↑  SOUPPOURIS, By Aaron. *Apple Campus 2 nearly $2 billion over budget and behind schedule, says Bloomberg* [online]. theverge.com, 2013-04-04, [cit. 2023-06-10]. Dostupné online. Archivované 2016-04-03 z originálu.
8. ↑   *Steve Jobs’ Legacy Lives On in Apple’s New Campus* [online]. fortune.com, 2017-02-23, [cit. 2023-06-10]. Dostupné online. Archivované 2017-02-25 z originálu.
9. 1 2   *Apple Park opens to employees in April* [online]. apple.com, [cit. 2023-06-10]. Dostupné online. Archivované 2017-02-24 z originálu.
10. ↑   *Apple Park Main Building* [online]. usgbc.org, [cit. 2023-06-10]. Dostupné online.
11. ↑   *Apple Park Steve Jobs Theatre* [online]. usgbc.org, [cit. 2023-06-10]. Dostupné online.
12. ↑   *Apple Park Fitness Center* [online]. usgbc.org, [cit. 2023-06-10]. Dostupné online.
13. ↑   *Apple now globally powered by 100 percent renewable energy* [online]. apple.com, [cit. 2023-06-10]. Dostupné online.
14. ↑   *City News* [online]. cupertino.org, [cit. 2023-06-10]. Dostupné online. Archivované 2016-06-09 z originálu.
15. ↑  AppleInsider. *Apple's Campus 2 to use updated Bloom Energy fuel cells first deployed at NC data center* [online]. appleinsider.com, 2016-06-24, [cit. 2023-06-10]. Dostupné online. Archivované 2016-06-30 z originálu.

Pozri aj
--------

* Apple

Iné projekty
------------

Commons
* Spolupracuj na Commons Commons ponúka multimediálne súbory na tému **Apple Park**

Zdroj
-----

*Tento článok je čiastočný alebo úplný preklad článku Apple Park na anglickej Wikipédii.*


|  |  |
| --- | --- |
| Portal | Architektonický portál |